runetrust/blame-folketinget-dk huggingface dataset:
Lene Espersen (KF), 2013-04-16:
Derfor vil jeg gerne gentage mit spørgsmål: Er det i overensstemmelse med god lovgivningsskik, at man ikke fremlægger det lovforslag for Folketinget, som man ønsker at Folketinget skal tage stilling til, og som befolkningen skal tage stilling til, eller er det god lovgivningsskik at sige: Vi synes, det er bedre, at det sker i hemmelighed, lad os bare lægge det over til ministeren, så kan ministeren gøre, hvad han finder bedst?
Jens Vibjerg (V), 2002-02-22:
Selv om vi i Venstre deler SF's ønske om at optimere tilskyndelserne i det offentlige system og ikke mindst sundhedssystemet for at komme ventelisterne til livs, og selv om vi bestemt ønsker at reducere tiden på sygedagpenge så meget som muligt, kan vi ikke tilslutte os dette forslag.
Ole M. Nielsen (KRF), 1999-11-18:
Jeg kan faktisk overhovedet ikke forstå, hvorfor der ikke skulle kunne ske en positiv påvirkning ved at gøre opmærksom på problemet gennem en fast promillegrænse til søs, når det kan ske på landjorden. Jeg må indrømme, at jeg faktisk var skeptisk over for nedsættelsen af promillegrænsen på landjorden fra 0,8 til 0,5.
Pernille Rosenkrantz-Theil (EL), 2006-10-10:
Hvis det er sådan, at Det Radikale Venstre mener, at der burde være minimumsstandarder – og jeg kan høre på fru Geday, at hun er rigtig glad for, at der er en 6-årig revisionsbestemmelse – hvorfor skriver man så ikke bare i direktivet, at det er en minimumsbestemmelse?
Christoffer Aagaard Melson (V), 2023-12-01:
Nu vil jeg ikke stå og gentage en masse af de her evalueringer, for det har tidligere ministre gjort, men i forhold til den debat, der lige har været, vil jeg f.eks. nævne Grønnegårdrapporten, som jo også kiggede på tidligere beslutninger i forbindelse med nedlukninger, og hvad der lå af overvejelser bag det.
Mimi Jakobsen (CD), 2000-05-25:
Skatterne har fået, hvad de kan trække, finansloven ligeså, om det så er Arbejdernes Ligkistemagasin, har vi fået det dybt behandlet, Melodi Grand Prix'et er røget, Amanda og Europa i flere rum, Østrig er gået, selv Bob Dylan tog statsministeren sig af, og de meget mindre vismænd er der blevet talt rigeligt om,
Karina Adsbøl (DF), 2021-05-05:
Det er vigtigt med et barns udvikling, og at barnet får en god start – det er vi da helt enige i – men når ministeren nu nævner, at de biologiske forældre kan søge om samvær med deres tvangsbortadopterede barn, så kan ministeren jo samtidig fortælle mig og os, at det er der ikke nogen af dem der har fået; altså, der er jo ikke nogen af dem, der har fået samvær.
Jørn Jespersen (SF), 2000-05-22:
Jeg tror, at det er meget væsentligt, at vi ikke bare har et højt ambitionsniveau på det her område, men virkelig erkender, at hvis vi skal præge den proces, så skal vi i gang nu, og det er nødvendigt at afsætte ganske mange ressourcer for at kunne sikre, at det kan lade sig gøre. Så der er altså opgaver nok.
Lene Espersen (KF), 2000-10-05:
Vi ser frem til, at kampen mod det administrative bøvl for alvor starter, vi ser frem til, at regeringen vil se på de grønne afgifters effekt på erhvervslivets konkurrenceevne, og vi ser i det hele taget frem til med forventning, at regeringen ikke kun kæmper for dansk erhvervsliv, når det gælder regeringen, men også når det passer dansk erhvervsliv og danske familier.
Jesper Petersen (SF), 2008-04-14:
Derfor bør grænsen for, hvornår der skal være skattepligt for dødsboet, ikke bare fastsættes ud fra dødsboets aktivmasse eller nettoformue, men der bør tages hensyn til størrelsen af de udskudte skatter, der indgår i dødsboet efter den afdøde, og som ikke overtages af arvingerne.
Peter Have (M), 2025-03-25:
Lovforslaget, vi behandler i dag, rummer fire emner: En forenkling af Tempo 40-ordningen, et forslag til ansvar for egnede dæk i vinterføre, en mulighed for, at 17-årige kan køre bil uden ledsager og en nedsættelse af promillegrænsen for førstegangserhververe af kørekort.
Peter Hummelgaard Thomsen (S), 2016-04-27:
Er ministeren enig i den kritik, ministerens kollega, kulturminister og kirkeminister Bertel Haarder, fremfører i debatindlægget »Nordea mangler moralkodeks« i Børsen den 19. april 2016, særlig i forhold til Nordeas mangelfulde etiske optræden og manglende gennemsigtighed i forhold til selskabets optræden i OW Bunker-sagen?
Steffen Larsen (LA), 2024-01-11:
Hvis vi skal være i stand til at stoppe den chikane, er det også nødvendigt at have den viden, og for at undgå, at spekulationer og fordomme får frit løb, vil det være bedre med reel viden om årsag og sammenhæng, men også hvilke grupper der står bag, både i en bred og en smal forstand.
Bent Bøgsted (DF), 2010-04-06:
Jeg er ikke sikker på, at det tal holder, for jeg er selv tidligere 3F'er – jeg er stadig væk med i fagforeningen, men har arbejdet som specialarbejder – og jeg skal garantere for, at der er mange af de ufaglærte, der har et stort behov for at kunne gå på efterløn, når de bliver 60 eller 62 år, og det er absolut mere end 15 pct. Jeg har ikke det nøjagtige tal, men det er langt mere end 15 pct., vi snakker om, der har behov for at gå på efterløn blandt de ufaglærte.
Lotte Rod (RV), 2015-04-09:
Det gør vi dels ved at sige til kommunerne, at de faktisk skal fortælle om den her mulighed, når de alligevel er i kontakt med de her mennesker, dels ved at nedsætte den årlige egenbetaling for folk, som er over 25 år. Så Radikale Venstre støtter gerne forslaget.
Jens Kirk (V), 2005-06-07:
Jeg kan helt klart sige til hr. Bjarne Laustsen, at når vi kommer bag om de rapporter, der allerede er ved at blive skrevet, og finder ud af, hvad årsagerne er, så vil vi finde frem til, hvordan vi ligesom kan sørge for, at vognmændene, der begår forseelsen, i fremtiden vil have ansvaret for det, at det er den pågældende vognmand, der kommer til at stå til regnskab for det her.
Nikolaj Amstrup (ALT), 2016-03-04:
Jeg er naturligvis klar over, at der i lovbemærkningerne nævnes, at den her type flyvning kun er på teststadiet, og at der skal indhøstes erfaringer på området, og at flyvningen uden for synsvidde på sigt vil kunne overgå til de standardiserede betingelser.
Jens Borking (EL), 2007-10-11:
Udenrigsministeren fremhæver Nicetraktaten, hvor befolkningen ikke blev spurgt, og jeg mener samtidig at kunne se - og det vil jeg gerne have bekræftet eller afkræftet af udenrigsministeren - at der er tale om væsentlige afleveringer af indflydelse på udenrigspolitiske spørgsmål i spørgsmålet om at få en lang række flertalsafgørelser, for nu er det ikke bare på over 50, men på 57 områder, mener jeg udenrigsministeren selv konkret sagde.
Anne Baastrup (SF), 2002-04-19:
Men det, jeg så konkret vil spørge hr. Troels Lund Poulsen om, er: Vil hr. Troels Lund Poulsen støtte ligestillingsministeren i forsøget på at få en central barselfond, således at det ikke ødelægger det for de kvinder, der er ansat på de mindre virksomheder, når de gør et forsøg på at fastholde deres plads på arbejdsmarkedet?
Annette Just (FP), 1997-10-21:
Nu skal vi så have en folkeafstemning om Amsterdamtraktaten den 28. maj 1998, har statsministeren selv bebudet, og regeringen har med sin fantastiske overlevelsesevne virkelig været en succes med at fortælle om alle mulige og ustyrlige grunde til, hvorfor man skal sige ja.
Thor Pedersen (V), 2003-01-29:
Så har vi sagt om lettelse i beskatning af arbejdsindkomst, at kan vi finde råderum til det, altså økonomi til at finansiere en skattelettelse, hvis der er plads til det i aktivitetsniveauet, hvis det altså ikke medfører overophedning, lønpres og inflation, så vil vi påbegynde en lettelse af beskatning af arbejdsindkomst fra den 1. januar 2004.
Christoffer Aagaard Melson (V), 2023-02-02:
Det er da også væsentligt at fremhæve, at det her forslag ikke er regeringens svar på vores ambition om at gentænke beskæftigelsesindsatsen, så borgerne i højere grad kommer i centrum og de mange dygtige medarbejdere, der arbejder på området, får større mulighed for at bruge deres faglighed til at finde de rigtige løsninger sammen med borgerne.
Claus Hjort Frederiksen (V), 2002-11-01:
Med hensyn til de aktiviteter, som skal sættes i gang, kan jeg mere konkret oplyse, at Arbejdsmiljørådet og branchearbejdsmiljørådene vil prioritere de fire arbejdsmiljøproblemer i deres planlægning af aktiviteterne i årene 2003-2005.
Benny Engelbrecht (S), 2016-05-04:
Sandheden er jo den, at når man netop har hørt den ordveksling, der også har været med den forrige spørger, så fremstår det vist ret klart og tydeligt, at der ikke i den borgerlige blok i Folketinget sådan er udpræget enighed om, hvordan de økonomiske udfordringer er.
Karen Jespersen (V), 1998-04-23:
Jeg er overbevist om, at det, vi nu har gennemført, og som træder i kraft til sommer, faktisk vil betyde, at vi ikke vil få den usikkerhed om pensionstilkendelsen, men jeg tror stadig væk, at der med hensyn til selve den endelige procedure er et stykke arbejde at gøre, der gør retsgrundlaget klarere, og som gør beslutningsgrundlaget og ikke mindst pensionsmyndighedernes begrundelse klarere. Hvis vi kan få reduceret antallet af pensionstrin, vil det også betyde, at den usikkerhed og den debat, der har været, også vil forsvinde. Så jeg vil afvise forslaget, men henvise til, at der bliver arbejdet med en mere gennemgribende revision af pensionslovgivningen.
Magnus Heunicke (S), 2024-04-16:
Det er en fuldstændig mangel på overholdelse af reglerne, og det er vigtigt at overholde reglerne, for reglerne er til for at sikre, at udsætningen kun sker i et omfang, hvor naturens bæreevne de forskellige steder, hvor vi har udsætning, kan følge med og kan bære det.
Frank Aaen (EL), 1997-12-18:
Jeg synes ikke, jeg fik noget svar på, hvorfor det var så vigtigt for regeringen at lave stramninger for de arbejdsløse, at man valgte at smide Enhedslisten ud af forhandlingerne og i stedet lave en finanslov med CD og hr. Jacob Haugaard og dermed en dårligere finanslov - også set fra et socialdemokratisk synspunkt - med bl.a. skattelettelser til erhvervslivet, som Socialdemokratiet åbenlyst er imod.
Lars Kramer Mikkelsen (S), 2000-11-17:
Med denne foreslåede ordning på 12 promille sikrer vi landbruget ved at sørge for, at kommunerne ikke bare fastsætter grundskylden på 24 promille, men kommunerne ved også, at staten bærer provenutabet ved at betale et tilskud til kommunerne svarende til det provenutab, kommunerne lider som følge af loftet.
Aaja Chemnitz Larsen (IA), 2016-10-25:
På Arctic Circle-mødet holdt Great Greenland et rigtig fint oplæg, som egentlig gjorde mig mere bekymret, end jeg var før, for i virkeligheden handler det jo ikke kun om EU's forbud mod sælskind, men også om, at der er flere og flere lande, som begynder at få et forbud mod sælskind.
Karina Lorentzen Dehnhardt (SF), 2021-05-11:
Hvis vi bare sagde, at alle de billeder, som er retoucheret, skulle mærkes, ville vi jo ikke opnå den positive kropsbevidsthed eller det opgør med perfekthedsidealet, som det her forslag rummer, og i virkeligheden er det jo sådan i forbindelse med rigtig mange af de annoncer og influencere, som børnene og de unge udsættes for på Facebook og Instagram, at det er danske virksomheder, der reklamerer dér.
Pernille Frahm (SF), 1999-02-10:
Se, det kan altså være svært, når vi har en debat som denne, rigtig at se, at der er en forskel på en forespørgsel og en redegørelse, for det, vi har fået, er jo sådan en generel redegørelse om, hvordan sagen stiller sig lige nu, sådan lidt i retning af Lulu Zieglers sang, sidste vers: Himlen er grå, havet er sort, luk vinduet i for brisen.
Per Clausen (EL), 2011-03-22:
Jeg ved selvfølgelig godt, at det må være fuldstændig umuligt for miljøministeren at støtte et beslutningsforslag, der kommer fra oppositionen, men derfor kunne hun jo godt erkende, at vi nok på trods af de 25 m stadig har et problem, som vi godt kunne hjælpe med til at løse, hvis vi lavede nogle ændringer af reglerne.
Pia Adelsteen (DF), 2014-05-27:
Jeg er godt klar over, at vi i Dansk Folkeparti også fremsætter en række beslutningsforslag, som vi ved at der ganske givet ikke er flertal for, og det er selvfølgelig udtryk for en markering af et synspunkt, men jeg synes egentlig, SF ganske glimrende har markeret, at de holdt fast i standpunktet, også da de sad i regering, og var ærgerlige over, at der ikke var en fælles holdning til det.
Laura Lindahl (LA), 2016-05-24:
Beslutningsforslaget her fremsat af Enhedslisten, Alternativet, SF og De Radikale pålægger regeringen at fremsætte et lovforslag, der dels sikrer, at forældelsesfristen i sager om overgreb på og misbrug af børn svarer til forældelsesfristen i straffeloven for seksuelle overgreb, dels at nedsætte et udvalg, der skal overveje, hvordan man sikrer en højere erstatning til børn, der har været udsat for seksuelle overgreb.
Claus Hjort Frederiksen (V), 2016-11-11:
Det, der for mig er det afgørende i den her diskussion, er, at CEPOS igennem en længere årrække har manifesteret sig gennem analyser og har deltaget i den offentlige debat, og derfor er det jo ikke en tænketank – nogle kalder sig selv en tænketank – som man så bare lige fisker ind.
Marie Krarup (DF), 2014-11-05:
Der vil jeg bare spørge ministeren: Synes ministeren ikke, det er vigtigt, at de læreruddannede får adgang til al forskning på det her område, så de bliver så dygtige som overhovedet muligt til at skabe ro og orden og skabe et ordentligt læringsmiljø ude i folkeskolen, når de er færdige med deres uddannelse?
Frank Jensen (S), 1999-12-10:
Redegørelsen forventes at foreligge inden jul, og når redegørelsen foreligger, vil regeringen træffe beslutning om, hvorvidt der skal fremsættes lovforslag om et maskeringsforbud. Jeg går ud fra, at forslagsstillerne vil være enige med mig i, at det er vigtigt, at vi ikke lovgiver, før grundlaget er i orden.
Søren Espersen (DD), 2024-01-11:
Jeg er bestemt uenig med hr. Peter Kofod, som stillede spørgsmål om det, og jeg synes, det er meget væsentligt at erkende, at vi i Danmark har et nationalt mindretal, og det har vi kun et af, og det er det tyske, og der skal være særlige regler for dem, ligesom vi også forventer, at vores danskere syd for grænsen bliver behandlet på samme måde af tyskerne.
Pernille Skipper (EL), 2014-01-31:
Vi har i Enhedslisten ikke så meget imod at pålægge den siddende regering så meget eller sådan set hvad som helst, som vi synes er en god idé, og som vi kan få flertal for, men hvad er det præcis, der har ændret sig for Dansk Folkeparti fra dengang, hvor man åbenbart på ingen måde syntes det var et problem, eller måske bare ikke havde lyst til at bringe VK-regeringen i mindretal, og så til nu?
Troels Ravn (S), 2011-10-06:
Jeg lagde mærke til, at hr. Lars Barfoed i sin tale understregede det med en konstruktiv opposition, og jeg vil spørge ordføreren, hvordan Det Konservative Folkeparti konkret kan bidrage konstruktivt til regeringens reformprogram, som netop skal sikre øget beskæftigelse.
Magni Arge (T), 2018-05-25:
Så vil jeg sige angående den der meningsmåling: Meningsmålinger kan man lægge så meget i, men sidste gang, der blev spurgt, om færingerne mener, at Færøerne skal nyde selvbestemmelsesretten, og om Færøerne skal blive en selvstændig nation, når økonomien er på plads om 10-15 år, så var svaret, at 90 pct. mener, at vi skal nyde selvbestemmelsesretten, den eksterne, og 65 pct. går ind for, at Færøerne skal være en selvstændig nation.
Morten Bødskov (S), 2012-05-02:
Som sagt hører forslaget om stofindtagelsesrum under Ministeriet for Sundhed og Forebyggelse, som lige nu er ved at gennemgå de forskellige høringssvar, og jeg ved, at Ministeriet for Sundhed og Forebyggelse under inddragelse af Justitsministeriet samt Social- og Integrationsministeriet nøje vil overveje, hvilke justeringer af lovudkastet høringssvarene måtte give anledning til.
Per Clausen (EL), 2012-11-29:
Jeg forstår godt regeringens synspunkt, nemlig at det kan man ikke skrive ind i en lov, for så får det alle mulige uhyggelige konsekvenser med solcelleproducenterne og -opsætterne, der skruer prisen op osv., men hvis man har en målsætning, og hvis man ikke er i stand til at sandsynliggøre, at man lever op til den, må man jo diskutere det.
Bent Bøgsted (DF), 2010-04-20:
På den mellemste kan man altså godt udøve et erhverv og få et invaliditetsbeløb, fordi man har et eller andet, der gør, at man har nedsat erhvervsevne og ikke rigtig kan klare sig, men der er ikke noget til hinder for, at man har en beskæftigelse ved siden af op til et vist beløb.
Niels Helveg Petersen (RV), 2008-11-07:
Jeg synes, at hr. Jesper Petersen fra SF rejste et vigtigt spørgsmål om de administrative ressourcer, som er påkrævet for at løse opgaverne i forbindelse med denne lovgivning, og det er selvfølgelig også et emne, som vi skal beskæftige os med i Skatteudvalget.
Katrine Daugaard (LA), 2026-02-18:
For det her handler jo om, om man ønsker et system, hvor vi bare lader myndigheder bryde den lovgivning, vi alle sammen sidder og laver hver eneste dag herinde i Folketinget, eller om man ønsker et system, hvor det skal have konsekvenser, at der bliver begået lovbrud, og hvor man ønsker dybdegående at undersøge det, juridisk undersøge, når vi ved, der har fundet meget alvorlige tilsidesættelser af loven sted i de her sager.
Torsten Schack Pedersen (V), 2018-12-13:
Det er fremsat 2 dage efter, at vi havde det første forhandlingsmøde, som ministeren også redegjorde for, og derfor er det måske lidt et slag i luften, for det er afgørende, at vi får grebet mere effektivt ind, og derfor er det ganske fornuftigt, som erhvervsministeren sagde, at der er igangsat et forhandlingsforløb, der skal forelægges forskellige muligheder, forskellige initiativer, så vi effektivt kan styrke indsatsen.
Karsten Nonbo (V), 2007-03-29:
Det får mig til at sige om det høringssvar, der ligger fra FDM, at FDM sådan set vil have to skud i bøssen, forstået på den måde, at de gerne vil have, at man skal kunne tage en blodprøve ved siden af, og så skulle det være den laveste værdi, der var gældende.
Sophie Løhde (V), 2010-05-07:
Jeg må da også indrømme, at en række af de gode intentioner klinger lidt hult, når man samtidig tager andre forslag fra oppositionen i betragtning, herunder ikke mindst forslaget om at hæve selskabsskatten og forslaget om generelt at pålægge ikke mindst borgerne i udkantskommunerne nogle væsentlige, store omkostninger for at køre i deres egen bil.
Martin Henriksen (DF), 2010-04-19:
Så svarede hr. Karsten Lauritzen på den ene del af det, men hr. Karsten Lauritzen mangler stadig væk at svare på den anden del af det, nemlig om hr. Karsten Lauritzen og Venstre er enig med Dansk Folkeparti i, at der sker en uhensigtsmæssig islamisering af samfundet, hvor islamiske regler får indflydelse på eksempelvis daginstitutioner – ja, det kan være så mange ting.
Henriette Kjær (KF), 2003-04-02:
Det bliver dyrere, og det er bl.a. det, der medvirker til, at det samlede tilbud kommer til at koste flere penge, men jeg er helt tryg ved, at kommunerne har hånd om det. Kvalitet er jo noget, man skal efterspørge hos sine kommunalpolitikere, og man skal stille krav til dem om, hvad man vil have.
Lars Barfoed (KF), 2011-10-06:
Lad mig bare slå det fuldstændig fast, hvis man har misforstået det, at accepten af et tilbud om at deltage i et bredt samarbejde hen over midten i Folketinget for Det Konservative Folkepartis vedkommende ikke omfatter et tilsagn om at deltage i socialistiske politiske eksperimenter.
Naser Khader (RV), 2002-01-29:
Som nævnt ønsker vi, at kulturministeren hurtigst muligt laver en flerårsaftale for de kunstneriske uddannelser og tilfører de nødvendige ekstra ressourcer til øget forskning og flere professorater, øget efteruddannelse, investeringer i it, nye uddannelseslinjer, mere praktik, øget international orientering, nye bygninger.
Nicolai Wammen (S), 2012-05-25:
Regeringen er naturligvis altid parat til at diskutere, om vi kan håndtere EU-sagerne på en anden og bedre måde, end vi gør i dag, men grundlæggende finder regeringen, at vi i Danmark har opbygget en velfungerende beslutningsprocedure i forhold til EU-sagerne, som regeringen ikke ser grund til at ændre på.
Marianne Jelved (RV), 2019-12-11:
Derfor vil jeg opfordre ministeren til, at det her bliver et tema over en række møder med KL's Børne- og Undervisningsudvalg, som vi jo har aftalt møder med, altså at tage hele den problemstilling op, så kommunerne forstår, hvad det vil sige at være i en skole, være en skolelærer, og hvad undervisning er.
Jette Gottlieb (EL), 1999-02-12:
Jeg vil sige til hr. Jens Vibjerg, at jeg snakker om § 1, nr. 5, i L 174, hvor der står: »Efter sammenlagt 6 måneders ledighed har medlemmet ret og pligt til at modtage tilbud efter lov om aktiv arbejdsmarkedspolitik.«
Lis Greibe (S), 1998-01-16:
Socialdemokratiet mener, at SF's vidtgående, procedurekrævende beslutningsforslag er for omfattende og for detaljeret, og vi imødeser i stedet det af ministeren anmeldte lovforslag i forvisning om, at det vil leve op til vore forventninger om styrkelse af Agenda 21-arbejdet. Socialdemokratiet kan derfor ikke støtte SF's beslutningsforslag.
Sophie Hæstorp Andersen (S), 2008-04-02:
Altså, jeg føler det meget, meget underligt, at man først tilbageholder en evalueringsrapport, og når oppositionen begynder at stille spørgsmål, så fremlægger man en ny lov, som så fuldstændig ukritisk fortsætter det, som evalueringsrapporten faktisk kritiserer meget og helt til bunds.
Kristian Jensen (V), 2008-01-17:
Jeg ønsker også, at vi får den størst mulige klarhed over, hvorledes kompensationsmodellen vil blive, men uden at have haft en kompensationsmodel på banen vil jeg alligevel komme med det forholdsvis forsigtige bud, at jeg vil vurdere, at kommunerne og regionerne vil forvente at blive kompenseret på præcis samme måde, som de normalt beder om at blive kompenseret på, nemlig ved at man forhøjer bloktilskuddet, sådan at kommunen samlet set har den samme økonomi til rådighed.
Kristian Thulesen Dahl (DF), 2000-10-05:
dansk europapolitik tættere på befolkningens holdninger, og det, jeg hører fra Socialdemokratiet, er jo ikke noget bud på, hvordan man konkret ændrer EU-politikken, så man rækker en hånd frem til det flertal og ikke det flertal, der stemte ja, men det flertal, der stemte nej.
Jan E. Jørgensen (V), 2013-03-15:
Enhedslisten slår sig op som de svages forsvarere, men jeg må sige, at i den her sag er det jo så Advokatrådet, der har påtaget sig den opgave, for det er Advokatrådet, der peger på, at man finder det betænkeligt, at bidragsbetalere, som ønsker ændret bidrag til flere børn, skal betale flere gebyrer, såfremt børnene ikke har samme forældre.
Lise von Seelen (S), 2006-05-17:
Det ville være ønskværdigt, hvis socialministeren holdt øje med kommunerne på en sådan måde, at hvis der viser sig nogle generelle vanskeligheder i forbindelse med kommunernes tilbagemeldinger, vil man tage det alvorligt og sige, at det ikke er en enkeltsag, men at kommunerne faktisk generelt har det svært på området.
Kristian Jensen (V), 2004-11-04:
Jeg vil gå ud fra, igen uden at jeg skal blande mig i det, at i de fleste partier vil man sørge for en tilsvarende koordinering mellem kulturordførerne og skatteordførerne, og derfor ser jeg absolut intet problem i det lovforslag, vi lægger frem her, tværtimod er det et godt lovforslag, som vil være med til at støtte kulturen og erhvervslivets samspil med kulturen.
Claus Larsen-Jensen (S), 2003-02-06:
Forsvarssamarbejdet er fuldstændig integreret i NATO; det er ikke Vestunionen, der er udviklet som en alternativ forsvarsinstitution i Europa, det drejer sig om fredsbevarende og er fredsskabende opgaver, humanitær indsats, politiindsats osv., og derfor er det sådan set i strid med sund fornuft, at hvis ledelseskasketten for operationer skifter fra NATO og FN over til EU, kan Danmark ikke deltage.
Pelle Dragsted (EL), 2023-12-13:
Men når det kommer til nødvendighedens politik, må vi vel sige, og det skyldes jo også, at den forrige regering førte en fornuftig politik under corona, at den økonomiske situation vel sådan set er betydelig bedre, end den var, selv efter Schlüter havde gennemført sine på nogle områder hårde indgreb som f.eks. kartoffelkur, karensdage og andre mindre positive elementer i den periode.